text: САЩ може да инвестират в Nokia и Ericsson | Bloombergtv.bg
  САЩ може да инвестират в Nokia и Ericsson
  Бойчо Попов, главен редактор на Investor.bg, Бизнес старт, 07.02.2020
  7 февруари 2020 | 10:55
  Съединените американски щати трябва спешно да обмислят дали да влязат в партньорства с компании на съюзни държави, за да се противопоставят на заплахата, породена от доминацията на Китай при възникващата 5G технология, заяви министърът на правосъдието и главен прокурор на САЩ Уилям Бар, изтъквайки финландската Nokia Oyj и шведската Ericsson AB. Това каза Бойчо Попов, главен редактор на Investor.bg, в предаването "Бизнес старт" с водещ Живка Попатанасова.
  "По думи на Бар САЩ трябва "активно да обмислят" инвестициите в Nokia или Ericsson - дори да претеглят възможността да поемат контролен пакет акции, за да ускорят разработването на алтернатива на китайската технология и по-специално на Huawei Technologies".
  Попов посочи, че Бар е определил Китай като най-голямата заплаха за САЩ, а предложението е показало колко далеч са готови да отидат американците, за да контрират световния лидер в 5G технологиите.
  "Има само две компании, които могат да се конкурират с Huawei в момента: Nokia и Ericsson", призна той. Основното притеснение е, че тези два доставчика нямат нито размера на Huawei, нито подкрепата на мощна държава с голям и свързан с нея пазар като Китай", каза още Бар, който 14 години бе в ръководството на американските телеком оператори GTE и Verizon".
  Бойчо Попов коментира, че Бар признава, че Китай е много по-напред от САЩ в разработването и внедряването на технологията, за разлика от по-ранното надграждане от 3G до 4G.
  "Китай се е насочил към различни технологии: от разработване на нови царевични семена до софтуер за вятърни турбини, като смесва традиционните подходи като съвместни предприятия с американски компании, наред със шпионаж и хакерство, заяви директорът на ФБР Кристофър Рей".
  Главният редактор на Investor.bg допълни, че според Уилям Иванайна, директор на Националния център за контраразузнаване и сигурност сред приоритетите на Пекин е кражбата на американски технологии в авиацията и електромобилите.